Stormsterk wind belemmer brandbestrydingFoto: Koos Britz/WVS Wildfires/Twitter Toestande in die Eden-distrik wat Knysna insluit het vererger nadat stormsterk wind sedert Saterdag om 11:00 brande in die omgewing laat opvlam en lugbestryding gekniehalter het. Die Wes-Kaapse regering het in ŉ verklaring gesê 11 vliegtuie, waaronder drie Oryx-helikopters van die weermag, het voordat die wind opgesteek het, brande in die rampgeteisterde gebied bekamp. “Lugsteun het onverpoosd deur die oggend gewerk en is nou tot verdere kennisgewing opgeskort weens weerstoestande wat dit onmoontlik maak om te vlieg. Dit sal brandbestryding baie bemoeilik,” het James-Brent Styan, woordvoerder van Anton Bredell, die minister van plaaslike regering en omgewingsake, Saterdagmiddag gesê. Hy het gesê nagenoeg 800 brandbestryders is in die omgewing ontplooi. Brandbestryders fokus op die gebied tussen Knysna, Sedgefield en George. Volgens berugte het minstens drie eiendomme Saterdagoggend in dié omgewing afgebrand. Clinton Manuel, hoof van die brandweer, het gesê die brand tussen Knysna en Plettenbergbaai is tans grootliks onder beheer en spanne op die grond monitor die situasie. Die N2-snelweg was met tye vir verkeer gesluit weens die brande wat swak sigbaarheid veroorsaak het. Geen lewensverlies is tot dusver vir Saterdag aangemeld nie. Lees vorige berigte oor die Knysna-brande op Maroela Media.